
FORSLAG
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
[bookmark: restart]1.	bemærker, at Revisionsrettens beretning om budgetgennemførelsen i regnskabsåret 2022 ikke indeholder nogen bemærkninger om Den Europæiske Tilsynsførende for Databeskyttelse (EDPS); gentager sin opfordring til Revisionsretten om at medtage EDPS's årsregnskab i sin årlige revision og til at udarbejde en beretning, i betragtning af hvor vigtig gennemsigtighed er for, at alle EU-organer kan fungere korrekt;
2.	noterer sig med tilfredshed den årsberetning for 2022, som EDPS har offentliggjort; understreger EDPS's rolle med hensyn til at føre tilsyn med og rådgive om EU-institutionernes, -kontorernes og -organernes databehandlingsaktiviteter; glæder sig over konferencen om fremtiden for databeskyttelse "The Future of Dataprotection: Effective Enforcement in the Digital World", der blev organiseret af EDPS, og som havde over 2 000 deltagere til en drøftelse om, hvordan man effektivt kan sikre enkeltpersoners ret til privatlivets fred og databeskyttelse; minder om, at denne konference bidrog til Kommissionens forslag til en forordning om yderligere procedureregler for håndhævelsen af den generelle forordning om databeskyttelse;
3.	beklager, at besættelsesgraden for stillingsfortegnelsen er lavere end målet for 2022; anerkender manglen på kvalificerede fagfolk; tilskynder Den Tilsynsførende til at se på brugbare strategier til at øge synligheden af sine ledige stillinger;
4.	glæder sig over EDPS's opfølgning på Schrems II-dommen, navnlig med fokus i 2022 på EU-institutionernes, -kontorernes og -organernes kontrakter med private enheder, især store IKT-udbydere, og på ordninger mellem EU-institutionerne, -kontorerne og -organerne og offentlige organer uden for EU/EØS eller internationale organisationer; 
5.	glæder sig over den uddannelse, som er blevet ydet til EU-institutionerne, -kontorerne og -organerne, og det aftalememorandum, der blev undertegnet af EDPS og Den Europæiske Unions Agentur for Cybersikkerhed (ENISA) i december 2022; glæder sig navnlig over EDPS' deltagelse i udvalget for koordineret tilsyn, der sikrer det koordinerede tilsyn med Europol, Eurojust og EPPO; understreger betydningen af EDPS' tilsyns- og håndhævelsesarbejde for at sikre, at EU-institutioner, -kontorer og -organer, der beskæftiger sig med politi- og retsområdet, overholder den gældende EU-ret om databeskyttelse fuldt ud;
6.	glæder sig over EDPS' opfølgning på borgerens anmodning om adgang til data; bemærker, at EDPS traf en afgørelse i sagen, før alle fakta var blevet kontrolleret og fastslået; bemærker, at EDPS' afgørelse er blevet anfægtet af både klageren og Europol; anerkender, at EDPS' undersøgelse i øjeblikket er suspenderet, fordi sagen behandles af en national domstol; understreger vigtigheden af at de menneskelige og finansielle ressourcer tilpasses i overensstemmelse med EDPS' stigende arbejdsbyrde; anerkender behovet for flere teknisk kvalificerede medarbejdere for at sikre en korrekt opfølgning på EDPS' opgaver; anbefaler EDPS at gennemgå sin arbejdsproces i lyset af sagen, navnlig når det drejer sig om klager fra borgere, og tage alle relevante oplysninger i betragtning samt til at underrette dechargemyndigheden om de fremskridt, der er gjort på dette område;
7.	ser med tilfredshed på, at EDPS som reaktion på covid-19-pandemien oprettede en intern taskforce til at overvåge og bedømme EU's og EU-institutionernes, -kontorernes og -organernes handlinger; glæder sig over, at EDPS som dataansvarlig har været involveret i aktiviteter i forbindelse med bedømmelsen af foranstaltninger, initiativer og forslag fra EU-institutionerne såvel som vurderingen af foreslåede teknologiske løsninger til bekæmpelse af covid-19-pandemien og udstedelsen af retningslinjer til EU-institutionerne med henblik på at bistå dem med at bekæmpe pandemien på passende vis, samtidig med at overholdelsen af databeskyttelseslovgivningen blev sikret;
8.	noterer sig Den Europæiske Ombudsmands undersøgelse i sag 1995/2022/OAM mod EDPS, som blev afsluttet i 2022, og som vedrørte aktindsigt; konkluderer, at EDPS ikke har begået fejl eller forsømmelser ved at give afslag på fuld aktindsigt i dokument 8-10, og at EDPS har løst det andet aspekt af klagen i forbindelse med de dokumenter, der er omfattet af begæringen, ved at give yderligere delvis aktindsigt i et dokument, der fejlagtigt blev redigeret i den indledende fase; anmoder EDPS om at overveje at fastlægge en politik for "gennemsigtighed i udformningen" og proaktivt offentliggøre dokumenter, der er knyttet til EDPS' aktiviteter, inden for en rimelig tidsfrist og på en brugervenlig og tilgængelig måde.

